**Záznam**

**z výjazdového rokovania**

**Pracovnej skupiny pre prípravu Akčného plánu transformácie regiónu Horná Nitra**

Dňa: 9. apríla 2018

Miesto: Centrum voľného času, Prievidza

Prítomní: PS pre prípravu AP transformácie regiónu Horná Nitra - podľa prezenčnej listiny

 primátori a starostovia regiónu Horná Nitra

 poslanci TSK

 predsedovia pracovných skupín pre región Horná Nitra

 expertný tím splnomocnenca vlády SR pre najmenej rozvinuté okresy

 predsedovia pracovných skupín regiónu Hornej Nitry a ich členov

 zástupcovia médií

Na úvod 2. výjazdového rokovania Pracovnej skupiny pre prípravu Akčného plánu transformácie regiónu Horná Nitra (ďalej len „PS“) všetkých prítomných privítal starosta obce Kocurany Vojtech Čičmanec (VČ). Zdôraznil hlavný bod stretnutia, ktorým je vízia, kam sa bude región uberať po transformácii. Uviedol program stretnutia, a to jednotlivé prezentácie od predsedov pracovných skupín regiónu Hornej Nitry. Podotkol, že celú genézu tvorby Akčného plánu (AP) pre región Horná Nitra zastrešuje Združenie miest a obcí Hornej Nitry, ktoré vytvorilo 4 pracovné skupiny, a to ekonomika, sociálna infraštruktúra, cestovný ruch a dopravná a technická infraštruktúra. Ďalej v programe bude nasledovať prezentácia GR sekcie CKO, ÚPPVII Denisy Žilákovej a následne diskusia. Osobitne ešte privítal zástupcu hornonitrianskych baní Rastislava Januščáka.

Následne odovzdal slovo predsedovi PS pre ekonomiku Stanislavovi Voskárovi (SV). Vo svojej prezentácii objasnil výstupy z odpovedí na otázky – čo v regióne máme a na čom je možné stavať budúci rozvoj a čo by sme tu chceli mať. Priblížil v regióne existujúci priemysel a jeho dopad na životné prostredie, a čo by sa v tejto oblasti malo zmeniť, a čo by mal obsahovať v danej oblasti AP. Podotkol, že zmapovali aj subjekty a organizácie pôsobiace v tejto oblasti a vypracovali štruktúru priemyslu. Následne definoval potenciály jednotlivých oblastí priemyslu a princípy rozvoja regiónu Horná Nitra, ako aj potreby trhu práce a nastolil problémy v oblasti energetiky, jej súčasný stav a možnosti riešenia.

Ďalšiu prezentáciu predniesol predseda PS pre sociálnu infraštruktúru VČ. Táto PS v sebe zahŕňa zdravotníctvo, školstvo, sociálnu starostlivosť. Aj v tejto PS vyvstali otázky – čo v regióne máme a na čom je možné stavať budúci rozvoj a čo by sme tu chceli mať, čo treba robiť, aby bola transformácia spravodlivá, aby prechod na čisté formy energie nezanechal za sebou porazených, aká je štruktúra zamestnancov ohrozených transformáciou z pohľadu veku a vzdelania a zdravotného stavu. Spomenul, že v rámci sociálnej infraštruktúry EK nadefinovala ešte určité oblasti, ktoré by mohli byť doplnené, ako napr. nízka možnosť uplatnenia mladých ľudí v regióne, vytváranie účinných nástrojov trhu práce, efektívnosť rekvalifikácie, pokračovať v podpore a rozvoji duálneho vzdelávania. Zdôraznil, že v regióne je vysoký potenciál kúpeľníctva a zdravotníctva (spomenul nemocnicu v Bojniciach). Ďalej ozrejmil otázky v oblasti školstva a sociálnej infraštruktúry, a to najmä materské školy a jasle, športovo – oddychové a rekreačné areály, športové aktivity detí a mládeže zo sociálne slabých rodín. Patrí sem aj dostupné bývanie, a to najmä budovanie finančne dostupných nájomných bytov a bytov pre klientov krízových centier, vytvorenie denných stacionárov pre seniorov.

Ďalšiu prezentáciu predniesla predsedníčka PS pre cestovný ruch Ivana Vojtášová. Uviedla, že PS sa prelína s mnohými oblasťami hospodárstva a vypracovali mnoho námetov, čo sa týkajú potenciálu cestovného ruchu a zámerov do budúcnosti. Cestovný ruch má vplyv na rozvoj infraštruktúry, ochrany životného prostredia, podporu kultúrnych aktivít, športových aktivít, gastronómie, vzdelávania, revitalizácie, celkového imidžu regiónu ako aj trvalo udržateľného rozvoja regiónu. Základom je udržať turistov v regióne čo najdlhšie a získať tak ekonomickú prosperitu pre región. Zdôraznila, že potenciál regiónu v oblasti cestovného ruchu je veľmi veľký, a to podmienky pre pobyty v prírode, podmienky pre šport, rekreáciu, ZOO, kúpele, kúpaliská, vodný svet, technické zaujímavosti, Bojnický zámok, kalvárie, kaštiele, banský skanzen, kultúrne inštitúcie a podujatia, cykloturistika atď. Identifikovala bariéry v cestovnom ruchu, a to nedostatočná spolupráca regionálnych aktérov v cestovnom ruchu, nedostatočná dopravná dostupnosť, nevyhovujúci stav komunikácií na území regiónu, nedostatočná kvalita zariadení a služieb a celkového správania sa personálu a nedostatočná finančná kapacita. Uviedla, že potenciál vidí v zlepšení spolupráce regionálnych aktérov v cestovnom ruchu, a taktiež je potrebné návštevníkov regiónu vedieť rozptýliť celoplošne po regióne. Toto by mohlo zabezpečovať tzv. regionálne návštevnícke centrum. Taktiež by bola potrebná rekonštrukcia mnohých historických objektov v regióne, budovanie cyklotrás, marketingové aktivity a vzdelávanie.

Ďalšiu prezentáciu predniesol predseda PS pre dopravu a technickú infraštruktúru Alojz Vlčko (AV). Zhrnul, že do tejto oblasti patrí železničná, cestná doprava, autobusová a prímestská doprava, individuálna doprava, cyklodoprava a letectvo. Spomenul, že mnohé z týchto oblastí sú kritizované za nedostatočné vybudovanie a prepojenia, zlý technický stav. Vznikla stratégia na území kraja a aj miest Prievidza a Bojnice. Zhrnul najväčšie priority, ktoré by mali byť riešené v čo najkratšom čase – rýchlostná cesta R2, R3 – v akom stave je štúdia uskutočniteľnosti, návrhy prepojení, obchvat Prievidze – na prvú etapu sú už vyčlenené peniaze a čaká sa na štúdiu uskutočniteľnosti. Ďalšou veľkou oblasťou je dopravné napojenie priemyselných zón, aby sa to dialo mimo obcí, ako aj riešenie bezpečnosti. Ďalší potenciál je v cestovnom ruchu – najmä budovanie cyklotrás. Ďalej je to zvyšovanie atraktivít železničnej dopravy, u letiska v Prievidzi sa plánuje spevnenie letiskovej plochy, budovanie záchytných parkovísk v obciach a mestách, využívanie malých poľných letísk, napr. na lety balónom a adrenalínové športy.

VČ následne odovzdal slovo GR SCKO DŽ. DŽ poďakovala za pozvanie a najskôr spresnila úlohy CKO v oblasti transformácie regiónu Horná Nitra. Spomenula dôležité odvetvia, ktoré sa v regióne Horná Nitra nachádzajú. Predostrela potenciálne možnosti financovania. Zdôraznila, že veľmi dôležitá je spolupráca s EK, nakoľko je to jej iniciatíva a my sme jeden zo 4 regiónov (Grécko, Nemecko, Poľsko a Slovensko), ktoré boli vybraté pre túto iniciatívu a základom pre výber bola JRC správa – analýza regiónu Horná Nitra. Uviedla základné prvky transformácie, ktoré je potrebné zohľadniť pri stanovovaní stratégie a priblížila základné zdroje financovania (operačné programy, nástroje podpory EÚ...) ako aj alternatívne metódy financovania a základné dokumenty, z ktorých treba vychádzať. Zdôraznila tri aspekty – sociálny, ekonomický a environmentálny, na základe ktorých je potrebné vypracovať zatiaľ teoretické návrhy projektov. Vysvetlila, že EK prostredníctvom TA poskytne expertov zameraných na transformáciu regiónov pri príprave AP transformácie regiónu Horná Nitra. Uviedla, že dňa 15. marca 2018 sa uskutočnilo rokovanie s predstaviteľmi TSK, MH SR a CKO a GS SRSS - Generálneho sekretariátu pre podporný servis štrukturálnych reforiem – na ktorom sa dohodlo, že EK z prostriedkov TA vyberie pre nás expertov, ktorí budú pomáhať pri úlohách regiónu Horná Nitra. Priblížila predbežný harmonogram prác - apríl 2018 – sa budú konať stretnutia regionálnych zainteresovaných strán, optimálne so zameraním na 3 aspekty (ekonomický, sociálny, environmentálny), do konca apríla 2018 sa zabezpečí vyselektovanie návrhov projektových zámerov v rámci 3 pilierov a zabezpečí sa definovanie požiadaviek Slovenska na EK pre dodávku podporných služieb prostredníctvom GS SRSS pre spracovanie AP. V máji a júni 2018 sa očakáva vypracovanie podkladov pre zadanie spracovania AP transformácie regiónu Horná Nitra a transponovanie potenciálnych riešení pre transformáciu Hornej Nitry prostredníctvom EŠIF do jednotlivých OP. V mesiacoch júl - október 2018 bude prebiehať spracovanie AP transformácie regiónu Horná Nitra tak, aby mohol byť predložený na rokovanie vlády SR do konca roka 2018.

Priblížila v rámci prezentácie aj zriadenie PS pre prípravu AP transformácie regiónu Horná Nitra a kto sú jej členovia.

DŽ následne poprosila Jaroslava Bašku (JB) – predsedu TSK o poskytnutie ďalších informácií. JB predovšetkým vyjadril podporu všetkým zainteresovaným a prítomným pri transformácii regiónu Horná Nitra a zdôraznil, že zo strany vlády SR má plnú podporu v tomto úsilí. Venoval sa najmä téme projektov, zdôraznil, že to nemajú byť projekty ako napr. rekonštrukcia hasičskej stanice, čo nemá nič spoločné s témou transformácie. Najväčším projektom, ktorý sa týka transformácie regiónu je dopravný projekt, z finančného aj časového je najnáročnejším, ide o R2, R8, obchvat Prievidze a dôležitá je aj železnica – posilnenie vlakov. Na dopravu nadväzujú aj investície do tvorby pracovných miest. Projekty je potrebné zhodnotiť z viacerých aspektov – napr. aký majú vplyv na tvorbu pracovných miest, environmentálny aspekt a financovanie projektu. Treba všetko vyplniť do formuláru projektového zámeru, ktorý vypracoval TSK. Ďalšie projekty by sa mali týkať aj energetiky. Celý proces má byť otvorený a transparentný. Projekty sa budú vyberať na verejných híringoch a posledné slovo bude mať EK.

JB odovzdal slovo p. Lamačkovej, ktorá prítomných bližšie oboznámila s formulárom projektového zámeru, z čoho sa skladá a čo všetko ohľadne projektov treba vyplniť a čoho by sa mali projekty týkať a aké je zamýšľané financovanie (národné, regionálne, EŠIF...).

VČ vyzval Pavla Bžána, riaditeľa na MDaV SR o doplnenie informácií týkajúcich sa dopravy. PB uviedol, že 28. marca 2018 sa uskutočnilo pracovné stretnutie so zástupcami RO OPII, EK a CKO, na ktorom boli predstavené krátkodobé projekty – obchvat Prievidza, úseky R2, R8. EK nemalo k nim výhrady. Pripomenul, že je dôležité dodržiavať princíp hodnoty za peniaze. Momentálne spracovávajú materiál pre EK – aké sú dostupné zdroje a voľné alokácie z pohľadu podpory Hornej Nitry, finalizácia by mala byť budúci týždeň. Okrem toho intenzívne komunikujú ohľadne otázky zrýchlenia cestovného času – napr. modernizácia zabezpečovacích zariadení. Na regionálne trate je okolo 350 mil. eur v OPII.

VČ sa opýtal na rýchlostnú cestu R2 – úsek Horné Vestenice, Dolné Vestenice, Nováky, nakoľko tu je zatiaľ iba územné rozhodnutie.

PB vysvetlil, že z OP II sú schopní implementovať zatiaľ len úsek Košice, Šatca, Olšany, pokiaľ by sa zvýšila alokácia na OP II, boli by schopní tento úsek pokryť, vedia potom z časti financovať aj majetkovo-právne vysporiadanie – do výšky 10%. EK nemá voči tomu výhrady.

VČ ďalej odovzdal slovo p. Januščákovi, zástupca hornonitrianskych baní. RJ zdôraznil, že bane stále zamestnávajú viac ako 4000 ľudí, priblížil ich činnosť, postup ukončovania ich činností. Zameriavajú sa na využitie vlastných možností – ľudské zdroje, technické vybavenie, priestorová a pozemková vybavenosť, zameriavajú sa aj na oblasť hospodárstva, rozbieha sa nový program – tzv. železničný program, hľadajú využitie banských priestorov na iné účely, spolupracujú v oblasti energetiky so Slovenskými elektrárňami, spolupracujú aj s MH SR a MP SR v niektorých oblastiach (poľnohospodárske plodiny, výskum a vývoj, využitie uhlia mimo energetiky...). Značne sa treba venovať aj dopadom na životné prostredie, revitalizácia banských areálov a aj rekvalifikácii ľudských zdrojov.

VČ navrhol, aby zástupca hornonitrianskych baní bol aj v PS ekonomika.

Ďalej dal priestor na otázky a diskusiu.

Z pléna boli dotazy, či v PS pre prípravu AP transformácie regiónu Horná Nitra by mohli byť aj zástupcovia občianskych združení.

DŽ ozrejmila, že bol oslovený Martin Giertl - s**plnomocnenec vlády SR pre rozvoj občianskej spoločnosti, odpoveď neprišla, ale nie je problém, aby zástupca bol prizývaný do PS.**

**Ladislav Šimko, riaditeľ odboru prierezových priorít, ÚPPVII, podotkol, že ide o štrukturálnu zmenu regiónu, jeho sociálnych a ekonomických vzťahov, zmena bude trvať niekoľko rokov, a preto aj prístup k nemu treba stavať na riešeniach rýchlych, strednodobých a dlhodobých, treba v tomto časovom riešení koncipovať aj návrhy.**

**AV poznamenal, že v NRO boli projekty týkajúce sa centier podpory regionálneho rozvoja vytvorené pre ľudí, aby mali kam chodiť konzultovať, bolo by vhodné urobiť nejaké vysunuté pracovisko priamo v regióne Horná Nitra.**

**DŽ a PB – je potrebné sa ešte nad tým zamyslieť a poradiť sa.**

**Rudolf Podoba, primátor Handlová, treba si uvedomiť, že ľudia z regiónov majú povedať čo je potrebné, zmena bude trvať niekoľko generácií, treba deklarovať základnú vec, že je nedostatočná nadradená dopravná infraštruktúra v tomto regióne. Všetko treba riešiť v regióne.**

Ďalšia otázka z pléna sa týkala regionálnej agentúry - ako je možné, že regionálna agentúra pre región Horná Nitra bola vyradená zo regionálnej integrovanej siete.

Jozef Takács, riaditeľ RRA Prievidza – nedostala už finančné prostriedky v roku 2017, aj iné agentúry nedostali podporu

Maroš Finka – expert NRO – v roku 2017 bola vyhlásená výzva a agentúry neboli schopné vyčerpať alokované peniaze z výzvy, pričom išlo čisto o splnenie podmienok alokovania financií. Na základe skúseností s NRO upozornil, že akčné plány nie sú súborom projektov, projekty majú napĺňať stratégiu a pokiaľ ju nemáme, nie sme schopní určiť schopnosť realizácie efektívnosti projektov. Pod vedením TSK si treba povedať jej priority, a potom aj hodnotiť projekty. Stratégia sa bude realizovať prostredníctvom subjektov v regióne.

JB už spomínal, že existujú PHSR, RIUS a spoločne s regiónom Hornej Nitry tieto dokumenty bude potrebné aktualizovať v zmysle transformácie.

Katarína Macháčková, primátorka Prievidza, všetkým na záver poďakovala a uistila, že sú pripravení so všetkými aktérmi spolupracovať a uvítala by výjazdové rokovanie vlády SR v Prievidzi.

Záver

Ďalšie pracovné stretnutie sa uskutoční o dva týždne, presný dátum bude ešte stanovený. Práce na princípoch rozvoja regiónu Horná Nitra, jeho potrieb a potenciáloch pre spracovanie AP transformácie regiónu Horná Nitra aj naďalej budú intenzívne pokračovať.

Dňa: 9. apríla 2018

Zapísal: sekretariát PS

Odsúhlasil: Ing. Ladislav Šimko, riaditeľ OPP

Schválila: JUDr. Denisa Žiláková, GR CKO